اسلام آباد (اے پی پی) وزیراعظم نا خصوصی کمکار حوالکاری وشینکاری ڈاکٹر فردوس عاشق اعوان پارینے کہ روچہ مبارک اٹی رکھی گام گیج آتتون مسیت آتے ملنگ نا فیصلہ ءِ کننگانے، حکومت و عالم دین تا نیام اٹ امنائی اعلامیہ ناخلاف ورزی مس تو کارروائی مریک، بروک آ جمعہ مبارک ءِ یوم توبہ و یوم رحمت نا وڑاٹ اڈتننگک، مدرسہ غاتا چناتے کن ہم اُراٹی تعلیم نا پروگرام اس اتنگک۔ داخیال آتا درشانی ءِ او دوشنبے نادے آ بنجائی وزیر مذہبی امور و بین المذاہب ہم آہنگی پیر نورالحق قادری تون اوار میڈیا تون گپ وتران کرساکرے۔ خصوصی کمکار حوالکاری وشینکاری پارے کہ وزیراعظم عمران خان نا وڑن ءِ کہ کورونانا تالانی ءِ توننگ تون زند انا نظام ءِ ہم چلیفوئیءِ ، عالم دینک وزیراعظم نا کوشست آتے خراج تحسین پیش کریر۔ اوپارے کہ روچہ مبارک اٹی مسیت آتے ملنگ نا فیصلہ ءِ کننگانے ولے عالم دین تے مسیت آتے ٹی 20ٹکی اعلامیہ غا من و عن عمل کروئی مریک، اعلامیہ نا خلاف ورزی مس تو کارروائی مریک۔ اوپارے کہ مدرسہ غاتاچناتے کن ہم اُراٹی تولوک تعلیم نا پروگرام اس اتنگک، کورونا بھلو چیلنج اسے ، ایمانی قوت تون دانا مقابلہ ءِ کروئی ءِ۔ اوپارے کہ وزیراعظم عمران خان خواہک کہ مسیت آک آباد مریر و ساڑی حالیت آتارداٹ عبادت اٹی خصوصی دعاکننگے، بروک آ جمعتہ المبارک ءِ یوم توبہ و یوم رحمت نا وڑاٹ اڈتننگک۔ اوپارے کہ وزیراعظم عمران خان پارت کرینے کہ لاک ڈائون اٹی ہرا عالم دین، خطیب و نمازی تے دزگیر کننگانے اوفتا یلہ کننگ نا مہالو آن پرمان کرینٹ ولے اگہ داسہ ہم داوڑنا بندغ اس دزگیر ءِ تو اودے دمدستی یلہ کننگے، وزیراعظم عمران خان مدرسہ غاتے بے سود وام تننگ کن وزارت خزانہ ءِ حکمت عملی اس جوڑ کننگ ناپارت کرینے۔ اوپارے کہ وزیراعظم خواہک کہ عالم دینک کورونا نا برخلاف جنگ اٹ ہر اول دستہ نا کڑد ءِ اداکیر و داڑکن حکومت اوفتے ہروڑنا کمک فراوان کیک۔
